L-ewwel nett nagħti merħba lil Godfrey li rritorna għall-ħidma politika wara l-esperjenza kerha li għadu kif ħareġ minnha. Ngħidlu prosit għall-mod kif affronta l-kanċer tal-prostata kif ukoll għall-messaġġ pożittiv li ipprova jwassal permezz tal-esperjenza tiegħu. Illum Godfrey fil-Parlament għamel intervent qasir fid- diskussjoni dwar l-estimi tal-Ministeru tal-Enerġija u s-Saħħa. Tkellem dwar żewġ punti importanti. Tkellem dwar il-ħtieġa tal-konservazzjoni tal-ilma tal-pjan u tkellem ukoll dwar ir-rimi tal-mediċini. Nieħu pjaċir li Godfrey ħass il-ħtieġa li jemfasizza l-ħtieġa tal-konservazzjoni tal-ilma tal-pjan għax il-Ministru tal-Finanzi ma sabx il-ħin fid-diskors tal-baġit biex jagħmel dan. Is-serq tal-ilma tal-pjan bil-boreholes illegali kif ukoll il-kontaminazzjoni tiegħu, prinċipalment minn sorsi agrikoli, mhiex biss issue ambjentali. Hi ukoll materja ta' importanza ekonomika kbira li ma nistax nifhem kif il-Ministru tal-Finanzi qiegħed jinjorha sena wara l-oħra. Godfrey tkellem ukoll dwar il-rimi tal-mediċini. Bosta jarmu l-mediċina fis-sistema tad-drenaġġ inkella maż-żibel. Dan mhux aċċettabbli għax toħloq diffikultajiet kbar. Is-suggeriment ta' Godfrey li l-ispizeriji fl-ibliet u l-irħula tagħna għandhom rwol importanti fil-ġbir tal-mediċini li jkunu għar-rimi m'għandux ikun skartat. Ikun utli kieku l-Wasteserve teżamina sewwa is-suġġeriment ta' Godfrey għax naħseb li jista' jkun implimentat mingħajr wisq diffikulta.